રાજકોટના શાસ્ત્રી મેદાનમાં બનાવાયેલ હંગામી બસ સ્ટેન્ડનો પ્રારંભ બુધવારથી કરી દેવાયું છે. અને સૌ પ્રથમ અમદાવાદ રૂટની બસના ૮ પ્લેટફોર્મ હંગામી બસ સ્ટેન્ડમાંથી શરૂ થશે ત્યારબાદ તબક્કાવાર રવિવાર સુધીમાં જુના એસ.ટી. બસ સ્ટેન્ડનાં તમામ ૨૨ પ્લેટફોર્મ શરૂ કરી દેવાશે. તેમ રાજકોટ એસ.ટી. ડેપોના ડીવીઝનલ નિયામક દિનેશ જેઠવાએ પત્રકાર પરિષદમાં જાહેર કર્યું હતું. આ અંગે વિસ્તૃત માહિતી આપતા શ્રી જેઠવાએ જણાવ્યું હતું કે, હાલનું કનક રોડ અને ઢેબર રોડને લાગુ જુનુ બસ સ્ટેન્ડ તોડી પાડી તે સ્થળે ગ્રાઉન્ડ + ૪ માળનું અદ્યતન સુવિધાવાળુ એરપોર્ટ જેવું જ બસપોર્ટલ રૂા. ૧૫૦ કરોડના ખર્ચે બનાવવામાં આવનાર છે. જેમાં અંદાજે સવા લાખ ચો.ફુટ બાંધકામ થશે. આ જુના બસ સ્ટેન્ડનાં સ્થાને નવા બસ પોર્ટલના બાંધકામ માટે હાલનાં બસ સ્ટેન્ડનું શાસ્ત્રીમેદાનમાં બનાવાયેલ હંગામી બસ સ્ટેન્ડમાં સ્થળાંતર કરવાની કાર્યવાહી તા. ૧નાં રોજ રાત્રે ૧૨ વાગ્યાથી એટલે કે મધરાતથી શરૂ થઇ જશે અને રવિવાર સુધીમાં જુના બસ સ્ટેન્ડનું તબક્કાવાર સ્થળાંતર થઇ ગયા બાદ તા. ૬ નવેમ્બરથી જુના બસ સ્ટેન્ડનું ડિમોલીશન કરાશે.